[pic] | KOMISIJA EVROPSKIH SKUPNOSTI |

Bruselj, 10.3.2008

COM(2008) 141 konč.

SPOROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

Takojšnji ukrepi za leto 2008 za zmanjšanje upravnih obremenitev v Evropski uniji

(predložila Komisija)

SPOROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

Takojšnji ukrepi za leto 2008 za zmanjšanje upravnih obremenitev v Evropski uniji

1. VLOGA TAKOJšNJIH UKREPOV V AKCIJSKEM PROGRAMU EU ZA ZMANJšANJE UPRAVNIH OBREMENITEV

Bistveni del Akcijskega programa za zmanjšanje upravnih obremenitev v Evropski uniji[1] je obsežno merjenje upravnih obremenitev v obdobju 2007–2008, ki mu bodo sledili glavni predlogi za njihovo poenostavitev. Da pa bi dobili na kratki rok konkretne rezultate, akcijski program vključuje tudi takojšnje ukrepe, s katerimi se lahko prek tehničnih sprememb obstoječih pravil ustvarijo pomembne koristi. Zaradi narave zahtevanih sprememb se lahko ti ukrepi sprejmejo precej hitro. Zato se imenujejo „takojšnji ukrepi“.

Leta 2007 je bilo predlaganih deset takojšnjih ukrepov, s katerimi naj bi podjetja EU prihranila 1,3 milijarde EUR. V celoti je bilo do 1. februarja 2008 uradno sprejetih 5 od 10 ukrepov, s čimer so se upravne obremenitve zmanjšale za približno 500 milijonov EUR[2]. Evropski parlament in Svet bosta najverjetneje sprejela ostale predloge v prvi polovici leta 2008.

S tem Komisija, kakor je napovedala januarja 2008[3], predlaga seznam novih takojšnjih ukrepov (glej Prilogo I)[4]. Nepotrebne upravne obremenitve so bile določene na podlagi notranjega pregleda in predlogov s strani zainteresiranih strani ter izvedencev držav članic.

2. MNENJE SKUPINE NEODVISNIH ZAINTERESIRANIH STRANI ZA UPRAVNE OBREMENITVE NA VISOKI RAVNI

Komisija je pred dokončnim oblikovanjem seznama takojšnjih ukrepov za leto 2008 pridobila mnenje novo ustanovljene skupine neodvisnih zainteresiranih strani za upravne obremenitve na visoki ravni. Skupina na visoki ravni je mnenje sprejela na svojem drugem sestanku 26. februarja 2008. Komisija je upoštevala tudi pripombe članov skupine nacionalnih strokovnjakov za oblikovanje predpisov na visoki ravni.

V mnenju in pripombah je bila izražena splošna podpora svežnju takojšnjih ukrepov za leto 2008. Skupina za upravne obremenitve na visoki ravni je poleg tega Parlament in Svet pozvala k uvedbi novih postopkov za sprejetje predlogov za poenostavitev.

3. MEDINSTITUCIONALNI POSTOPEK

Za zagotovitev sprejetja več takojšnjih ukrepov za leto 2008 do konca leta 2008 je potrebna močna zavezanost Parlamenta in Sveta. Komisija zato naproša Evropski svet, da pozove Svet in Evropski parlament k prednostni obravnavi ukrepov iz Priloge I, ko bo Komisija predstavila ustrezne predloge.

Komisija prav tako poziva Svet in Parlament, da nemudoma vzpostavita ustrezne delovne metode za čimprejšnjo obravnavo predlogov za poenostavitev, kot je predvideno v medinstitucionalnem sporazumu o boljši pripravi zakonodaje iz leta 2003, zlasti za zmanjšanje upravnih obremenitev, in kot priporoča skupina za upravne obremenitve na visoki ravni. To je potrebno, da se zagotovi pospešitev sprejetja velikega števila predlogov za zmanjšanje obremenitev leta 2008 in 2009[5], in je ključni pogoj za dosego cilja EU, in sicer 25-odstotnega zmanjšanja do leta 2012.

PRILOGA I: Takojšnji ukrepi za leto 2008

Področje politike | Zadevni akt EU | Opis sedanje obremenitve/težave in predlagani takojšnji ukrep za leto 2008 |

Kmetijstvo | Uredba Komisije (EGS) št. 1722/93 z dne 30. junija 1993 o podrobnih pravilih za uporabo Uredbe Sveta (EGS) št. 1766/92 za proizvodna nadomestila v sektorju žit | Povzetek Poenostavitev postopkov nadzora modificiranih škrobov z zvišanjem praga, pod katerim se ti postopki ne uporabljajo. |

Sedanja obremenitev/težava Oblikovane so posebne določbe za nadzor modificiranih škrobov, da se prepreči ponovna predelava modificiranega škroba v surovino, katere uporaba bi pomenila pravico do več kot enega zahtevka za nadomestilo. Uvede se najvišji znesek nadomestila (zdaj 16 EUR/tono), pod katerim se posebne določbe za nadzor ne uporabljajo. Ob upoštevanju sedanje stopnje nadomestila in sorazmerno visokih stroškov spremembe modificiranih škrobov je prag 16 EUR/tono prenizek. Nosilci dejavnosti morajo izpolniti dodatne upravne zahteve, kadar znesek nadomestila preseže ta prag, čeprav je tveganje špekulacij zelo omejeno. |

Ukrep za zmanjšanje Zvišanje praga (zdaj 16 EUR/tono), pod katerim se posebni ukrepi nadzora iz člena 10 Uredbe 1722/93 ne uporabljajo, na primernejšo raven, da se zmanjša upravna obremenitev za nosilce dejavnosti (proizvajalce škroba), in sicer z odpravo nadzora modificiranih škrobov, kadar tveganje špekulacij zaradi gospodarskih razlogov ne obstaja. |

Industrijska politika | Direktiva Evropskega Parlamenta in Sveta 97/68/ES z dne 16. decembra 1997 o približevanju zakonodaje držav članic o ukrepih proti plinastim in trdnim onesnaževalom iz motorjev z notranjim zgorevanjem, namenjenih za vgradnjo v necestno mobilno mehanizacijo | Povzetek Odprava upravnih obremenitev, ki so posledica zahtev o obveščanju v okviru sistema prožnosti in ki jih nosijo homologacijski organi držav članic in proizvajalci. |

Sedanja obremenitev/težava V skladu s točko 1.5 Priloge XIII k Direktivi NRMM proizvajalci originalne opreme uradno obvestijo homologacijske organe vsake države članice o uporabi sistema prožnosti (ki omogoča dajanje na trg samo omejenega števila motorjev, ki izpolnjujejo mejne vrednosti emisij iz prejšnje stopnje). Poleg tega morajo proizvajalci v skladu s točko 1.7 te priloge vsakih šest mesecev homologacijske organe obvestiti o izvajanju sistemov prožnosti, ki jih uporabljajo, vključno s kumulativnimi podatki o številu motorjev in NRMM, danih na trg v okviru sistema prožnosti, serijskih številkah motorjev in NRMM ter podatki o državah članicah, v katerih so bili NRMM dani na trg. Te zahteve o obveščanju ustvarjajo nepotrebne obremenitve za proizvajalce in homologacijske organe, medtem ko v obdobju uporabe Direktive ni bilo dokazov o njihovi dodani vrednosti. |

Ukrep za zmanjšanje Črtanje zahtev o obveščanju v točkah 1.5 in 1.7 Priloge XIII Direktive NRMM (hkrati pa ohraniti točko 1.6, ki določa, da mora proizvajalec homologacijskemu organu zagotoviti vse podatke, povezane z izvajanjem sistema prožnosti, ki jih lahko homologacijski organ zahteva kot potrebne za sprejetje odločitve). |

Industrijska politika | Direktiva 1999/5/ES Evropskega parlamenta in Sveta z dne 9. marca 1999 o radijski opremi in telekomunikacijski terminalski opremi ter medsebojnem priznavanju skladnosti te opreme | Povzetek Zmanjšanje upravnih obremenitev za proizvajalce, ki izhajajo iz potrebe po uradnem obveščanju držav članic o namenu glede dajanja radijske in telekomunikacijske opreme na trg. |

Sedanja obremenitev/težava V skladu s členom 6.4 morajo proizvajalci nacionalne organe (za upravljanje frekvenc) uradno obvestiti o svoji nameri glede dajanja določenih vrst radijske in telekomunikacijske opreme na trg. To se uporablja za opremo, ki deluje v spektru, ki znotraj EU ni v celoti usklajen. Postopki, ki jih izvajajo države članice, prek Direktive niso usklajeni. Neuradno je bila dosežena določena usklajenost podatkov, ki jih je treba zagotoviti, vendar se postopki za predložitev podatkov razlikujejo. |

Ukrep za zmanjšanje Vzpostavitev elektronske naprave za uradno obveščanje na enem mestu, ki bo posredovala podatke od proizvajalca do organov držav članic. Proizvajalcu zato ni treba poznati posameznih naslovov znotraj držav članic. |

Industrijska politika | Farmacevtska zakonodaja – Direktiva 2001/82/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v veterinarski medicini – Direktiva 2001/83/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v humani medicini | Povzetek Pregled pravne podlage uredb o spremembah, da se zagotovi popolna usklajenost pravil o spremembah znotraj EU. To bo omogočilo jasnejši, enostavnejši in prožnejši zakonodajni okvir, ki ureja spremembe zdravil (npr. sprememba embalaže, naslova proizvajalca …). |

Sedanja obremenitev/težava Zdravila so v EU zakonsko urejena skozi njihovo celotno življenjsko dobo. Vse spremembe zdravil po njihovem dajanju na trg EU (npr. sprememba postopka izdelave, embalaže ali naslova proizvajalca) so v pravnem smislu „spremembe“ in jih je treba obravnavati v skladu z zapletenim zakonodajnim okvirom: „uredbe o spremembah“. Spremembe pomenijo znatno upravno obremenitev za industrijo in pristojne regulativne organe. Ocenjuje se, da je pri upravljanju teh pravil trenutno aktiviranih več kot 60 % človeških virov in finančnih stroškov služb za upravljanje v podjetjih. Znatni del obremenitev je posledica dejstva, da se v večini držav članic nacionalna pravila razlikujejo, kar vodi v neusklajene zahteve in nepotrebno upravno obremenitev. Medtem ko je zakonska ureditev sprememb ključna za zagotovitev varnih in učinkovitih zdravil, lahko obremenitev, ki jo ta vsebuje, prepreči uvedbo nekaterih sprememb, ki so ugodne zlasti za bolnike in za družbo na splošno. Danes ta obremenitev pomeni oviro inovacijam in konkurenčnosti. |

Ukrep za zmanjšanje Sprememba člena 39 Direktive 2001/82 in člena 35 Direktive 2001/83, da se lahko pravila o spremembah znotraj EU v celoti uskladijo. |

Okolje | Odločba Komisije 2002/739/ES z dne 3. septembra 2002 o določitvi spremenjenih okoljskih pravil za podelitev znaka za okolje Skupnosti notranjim barvam in lakom ter o spremembi Odločbe 1999/10/ES. | Povzetek Uskladitev opredelitev hlapne organske spojine (HOS) |

Sedanja obremenitev/težava Opredelitev hlapne organske spojine (HOS) se med zakonodajnimi instrumenti po nepotrebnem razlikuje. Običajno ni koristno, če imamo različne opredelitve, ki zajemajo ista podjetja/dejavnosti. Primera: V Direktivi 2004/42/ES je HOS opredeljena kot: „…vse organske spojine, ki imajo začetno vrelišče nižje ali enako 250°C, izmerjeno pri standardnem pritisku 101,3 kPa“ V Odločbi Komisije 2002/739/ES se uporablja podobna opredelitev z drugačnimi besedami: „…hlapna organska spojina je katera koli organska spojina, ki ima pri normalnem tlaku vrelišče (ali prvotno vrelišče) nižje ali enako 250°C.“ |

Ukrep za zmanjšanje Opredelitve je treba uskladiti, da jih podjetja jasno razumejo, zlasti zaradi vmesnikov med instrumenti. Odločbo Komisije 2002/739/ES bi bilo treba spremeniti, da se upošteva opredelitev HOS v Direktivi 2004/42/ES. Predlog za takojšnje ukrepe bi moral zmanjšati upravne obremenitve za podjetja in organe izvajanja. |

Okolje | Direktiva 2006/66/ES Evropskega parlamenta in Sveta z dne 6. septembra 2006 o baterijah in akumulatorjih ter odpadnih baterijah in akumulatorjih in razveljavitvi Direktive 91/157/EGS | Povzetek Pojasnitev, da baterij, ki so zakonito dane na trg pred 26. septembrom 2008, po tem datumu ni treba umakniti s trga ali ponovno označiti. |

Sedanja obremenitev/težava Člen 6(2) Direktive 2006/66/ES o baterijah določa, da se baterij, ki ne izpolnjujejo zahtev Direktive, ne sme dajati na trg po 26. septembru 2008 ali pa jih je treba s trga umakniti. To je mogoče razumeti tako, da je treba baterije, ki so bile zakonito dane na trg pred 26. septembrom 2008 in so še vedno na trgu po tem datumu ter ne izpolnjujejo zahtev Direktive, prav tako umakniti s trga. Če se določba Direktive razume v skladu z zgoraj povedanim, bi to pomenilo, da bi baterije, zakonito dane na trg, prezgodaj postale odpadki, kar je v nasprotju z načelom zmanjševanja količine odpadkov. Poleg tega bi umik teh baterij s trga ali njihova uskladitev z Direktivo državam članicam in industriji povzročila znatno upravno obremenitev. Nesprememba člena 6(2) bi pomenila, da je treba baterije, ki so še vedno na trgu in niso označene, označiti z zabojnikom za odpadke in kemijskimi simboli ali umakniti s trga. To bi vključevalo tudi umik posebnih prenosnih baterij s trga, ki vsebujejo višjo količino kadmija, kot je dovoljena v skladu z Direktivo 2006/66/ES. |

Ukrep za zmanjšanje Sprememba člena 6(2), da se pojasni, da baterij, ki so zakonito dane na trg pred 26. septembrom 2008 in niso v skladu z Direktivo 2006/66/ES, ni treba umakniti s trga. |

Statistika | Uredba (ES) št. 638/2004 Evropskega parlamenta in Sveta o statističnih podatkih Skupnosti v zvezi z blagovno menjavo med državami članicami | Povzetek Poenostavitev sistema Intrastat, da se olajša posredovanje statističnih podatkov gospodarskih subjektov, zlasti MSP. |

Sedanja obremenitev/težava Statistika trgovanja znotraj Skupnosti beleži fizične pretoke premičnega blaga med državami članicami. Podatke pri družbah mesečno zbirajo nacionalni statistični organi. Države članice zdaj določajo svoj prag na ravni, ki zagotavlja zajetje njihovega trgovanja v višini vsaj 97 % vrednosti. Zato je bilo konec leta 2005 okoli 78 % podjetij, ki trgujejo z drugimi državami članicami, izvzetih iz obveznosti poročanja. Vendar obstaja možnost znižanja najnižje stopnje zajetja in izvzetja dodatnih podjetij iz obveznosti poročanja v sistem Intrastat. |

Ukrep za zmanjšanje Predlaga se zmanjšanje zajetja trgovanja za prihode na 95 % in ohranitev trenutnega 97-odstotnega zajetja trgovanja za odpreme. Možnosti za zmanjšanje bremena poročanja za mala in srednja podjetja (MSP) so še posebej velike zaradi strukture družb poročevalk na strani prihodov: tu prevladujejo mala in srednja podjetja. |

Notranji trg (pravo družb) | Prva direktiva Sveta 68/151/EGS z dne 9. marca 1968 o uskladitvi zaščitnih ukrepov za varovanje interesov družbenikov in tretjih oseb, ki jih države članice zahtevajo od gospodarskih družb | Povzetek Odprava stroškov objavljanja informacij, ki so že bile razkrite v trgovinskem registru, v nacionalnem uradnem listu. |

Sedanja obremenitev/težava Podjetja morajo razkriti iste podatke v trgovinskem registru in nacionalnem uradnem listu. Ker pa so nekateri trgovinski registri elektronski, so lahko dostopni prek spleta. V številnih državah članicah morajo podjetja plačati za razkritje v registru in za objavo v nacionalnem uradnem listu. |

Ukrep za zmanjšanje Dovoliti državam članicam, da ohranijo obveznost objavljanja podatkov podjetij v nacionalnem uradnem listu samo, če je to brezplačno. |

Notranji trg (pravo družb) | Enajsta direktiva Sveta 89/666/EGS z dne 21. decembra 1989 o razkritjih podružnic, ki jih v državi članici odprejo nekatere oblike družb za katere velja zakonodaja druge države | Povzetek Države članice ne bi smele zahtevati, da se prevod in overitev prevoda opravi v njihovi državi. |

Sedanja obremenitev/težava Pri registraciji podružnice je treba izpolniti nekatere dokumente in podatke v zvezi z (matičnim) podjetjem. Nekatere države članice zahtevajo, da prevod in/ali overitev prevoda opravijo prevajalci, ki jih priznavajo njihovi javni organi. Podjetja bi lahko znižala stroške tako, da se jim omogoči izbira, kje bodo njihovi dokumenti prevedeni, in da uporabijo isti prevod v več državah članicah. |

Ukrep za zmanjšanje Zahtevati, da države članice sprejmejo prevode, ki so bili narejeni in overjeni v drugi državi članici, če jih sprejmejo javni organi v navedeni drugi državi članici. |

Notranji trg (računovodstvo) | Četrta direktiva Sveta 78/660/EGS z dne 25. julija 1978 o letnih računovodskih izkazih posameznih vrst družb, ki temelji na členu 54(3)(g) Pogodbe | Povzetek Odprava nekaterih zahtev za razkritje v Direktivi. |

Sedanja obremenitev/težava Direktiva od podjetij zahteva, da v pojasnilih k računovodskim izkazom razkrijejo obrazložitev zneska ustanovitvenih stroškov (člen 34(2)) in čiste prihodke iz prodaje, razdeljene po kategorijah dejavnosti in po zemljepisnih trgih (točka 1(8) člena 43). Ta razkritja so za MSP seveda prekomerna. |

Ukrep za zmanjšanje Komisija predlaga črtanje zgoraj navedenih razkritij iz besedila Direktive. Podatke bi bilo še vedno mogoče posredovati prostovoljno. |

Notranji trg (računovodstvo) | Sedma direktiva Sveta 83/349/EGS z dne 13. junija 1983 o konsolidiranih računovodskih izkazih, ki temelji na členu 54(3)(g) Pogodbe | Povzetek Pojasnitev razmerja med Uredbo IAS 1606/2002 in Sedmo direktivo. |

Sedanja obremenitev/težava Ni natančno navedeno, ali spadajo matične družbe brez pomembnih podružnic (člen 13) v področje uporabe Uredbe IAS in morajo zato pripraviti računovodske izkaze MSRP. |

Ukrep za zmanjšanje Komisija predlaga jasno navedbo, da zgoraj navedene družbe ne spadajo v področje uporabe Uredbe IAS. |

[1] COM(2007) 23.

[2] Za podroben opis stanja na dan 31. decembra 2007 glej Prilogo 3 COM(2008) 35.

[3] COM(2008) 35.

[4] Sedem takojšnjih ukrepov je del tekočega programa Komisije za poenostavitev. Glej drugo poročilo o napredku strategije za poenostavitev zakonodajnega okolja, COM(2008) 33.

[5] Evropski parlament je napovedal, da zaradi evropskih volitev, načrtovanih za junij 2009, ne bo obravnaval novih zakonodajnih pobud po marcu/aprilu 2009. Zaradi še zgodnejših zakonodajnih sprememb se lahko zgodi, da se zakonodajni postopki ne bodo normalizirali pred novembrom 2009.